Mener Castilla-spill er godt nok for landslagsplass
I løpet av en drøy måned spiller Per-Mathias Høgmos lag fire landskamper (Bulgaria, Kroatia, Malta og Italia) som avgjør om Frankrike-EM neste år er innenfor rekkevidde. Om Høgmo fortsetter å ta med 16-åringen, som har spilt i tre av fem kvalifiseringskamper så langt, er det antagelig fortsatt som nivå tre-spiller i Spania, på Real Madrids annetlag Castilla. For etter oppvisningskampen mot Vålerenga på Ullevaal antydet Ødegaard at fortsettelsen på eventyret han skriver om seg selv trolig ligger hos Real Madrid. Samtidig er det lett å tolke Madrid-trener Rafael Benítez’ uttalelser om at nordmannen er «for ung» som at den nære fremtiden for 16-åringen handler om Castilla. I tillegg viser VGs oversikt at Benítez’ svært sjelden benytter seg av tenåringer i ligaspill. Den rutinerte managerspanjolen har over 14 sesonger matchet ungguttene sine forsiktig – knapt nok i det hele tatt. Men det bør ikke ha noe å si for landslagsplassen, mener FC København-trener Ståle Solbakken. – Han blir ikke noe dårligere enn det han har vært. Det er ikke snakk om mer enn noen få kamper, så det skal gå fint. Prestasjonene hans på landslaget vil avgjøre om han er med, sier Solbakken – landslagskaptein i seks kamper for Norge.Kjetil Rekdal synes det er vanskelig å gi et klart svar på om Ødegaards landslagssjanser svekkes av at han blir i Real Madrid – som trolig betyr mest B-lagsspill. – Jeg vet ikke hvordan treningshverdagen hans er. Han har fantastisk gode medspillere, men i sesongen spiller de kamp omtrent hver tredje dag. Sånn sett er nok treningshverdagen bedre i oppkjøringen. Når de er i sesong spilles det kamper både i serie, cup, Champions League, i tillegg til landskamper. – Bør han spille på landslaget hvis han bare spiller kamper for Castilla på nivå tre i Spania? – Er han god nok, så skal han spille. Men jeg vet ikke hvordan Per-Mathias tenker. Det handler også om hvordan han utvikler seg gjennom høsten. Spørsmålet er om Norge har råd til å bruke en som er fantastisk med ball, men som er ganske svak uten ball, vurderer den tidligere midtbanesjefen. Rune Bratseth – Drillos faste kaptein første halvdel av 1990-tallet – er derimot ikke i tvil: – Martin Ødegaard er kvalifisert for A-landslaget og det vil han være. Om det er at han skal starte, eller komme inn, må vurderes, men at han ikke spiller for Real Madrid bør ikke gi noen dramatiske konsekvenser for hans landslagsspill. Han har vært med, og han har levert. Det har vært definitivt positivt, sier Bratseth. Debatten rundt Ødegaards kamphverdag skjøt fart i vinter da han spilte i en «gjørmefarse» mot Amorebieta i Segunda B. – Vi har selv møtt Marbella som spiller i spansk 3. divisjon. Vi vant 3-0, men det var et fysisk og robust lag vi møtte. Det som har skremt meg er at mange av banene i spansk 3. divisjon ikke ser ut. Det er mange gjørmehull. Samtidig må Martin ta den tunge veien han også. Han kan ikke bare spille på fine kunstgressbaner, han må tåle regnvær, vind og dårlige baner, mener Rekdal.Etter søndagens 0-0 kamp mellom Vålerenga og Real Madrid uttalte Rekdal at han syntes Ødegaard var litt beskjeden og at han burde våget å ta flere sjanser med ballen. Men den tidligere landslagskapteinen tror at 16-åringen vil lykkes på det aller høyeste nivået. – Jeg tror han kan klare å spille seg inn på Real Madrid, men det kan ta noen år. Foreløpig er han for liten og veik. Når du ser kroppen på de han konkurrere med, så er det rått parti. Han må få vokse. Vi må være tålmodig, sier VIF-treneren, som krysser fingrene for Ødegaard. – Alle håper at dette blir bra, og «bra» er ikke nødvendigvis Real Madrid. Bra er å spille på høyt, internasjonalt nivå, sier Rune Bratseth.
Martin Ødegaard (16) går trolig inn i den avgjørende landslagshøsten som fortsatt B-lagsspiller i Real Madrid. Uproblematisk for landslagsplassen, mener tre tidligere Norge-kapteiner.